  Виталий Пронин Россиысь МВД-лэн статистикаез ивортэ: кылем арын кун службаысь но интыысь аскивалтон ёзъёсын ужасьёс ӧжытгес кузьым басьязы. 2016-тӥ арен ӵошатоно ке, таӵе йыружъёс 40 процентлы кулэсмизы.Со вакытэ ик котькуд 4-тӥез кузьым «бадӟым но укыр бадӟым кузьым» лыдъяське. Уголовной кодексъя, взятка 150 сюрс манетлэсь трос ке, со бадӟым луэ, нош 1 миллион манетлэсь ятыр ке - укыр бадӟым.Суд таӵе йыртэмасьёслэсь кылзэс чурыт юа. Кылсярысь, Россиысь экс-министрез Алексей Улюкаевез 8 арлы пытсэт сьӧры келязы, 130 миллион манет тыриськон лякизы. Судын ӟус шунто ни Комилэн азьвыл Тӧроез Вячеслав Гайзер, Киров улослэн йырыз Никита Белых. Следствие мынон ӵожелы дораз арест улын улэ Удмуртилэн азьвыл Тӧроез Александр Соловьев. Трос мукет чиновникъёслы пумит но уголовной ужъёс ӝутэмын.Бадӟым чипейёслэн лек адӟонзы векчигес чабакъёсты визьманы кулэ кадь. Нош пичи кивалтӥсьлэн аслаз ёркыт уж интыяз но йыртэмамез потэ на.Тани Дэри ёросысь Шор Постол муниципал кылдытэтлэсь азьвыл йырзэ Геннадий Шарафутдиновез 80 сюрс манет понна «ньӧразы». Та коньдон сюресъёсты кышъяны чакламын вал. Удмуртиысь Прокуратура ивортэмъя, 2016-тӥ арын гурт йыр сюрес лэсьтӥсьёслэсь куриз кузьым. Коньдонэз кышноезлэн счётаз келяны ӵектӥз, кузпалызлэн гуртын магазинэз вал, нимаз ужбергатӥсь лыдъяськиз.Следствие кутскем бере Г. Шарафутдинов кема ӧз танӥськы, янгышсэ валаз, лушкам уксёез берыктӥз. Озьы ке но туэ феврале чиновник уж интызэ мозмытоно луиз. Со интые пуксиз Андрей Степанов.- Азьвыл кивалтӥсь гурт понна трос лэсьтӥз, - шуэ выль йыр Андрей Вениаминович. - Милям муниципал кылдытэтамы 8 гурт пыре, соос куспын 47 иськем сюресъёс. Вань асфальтэн участокъёс но, изэн шобыртэм сюресъёс но. 2016-тӥ арын ульчаосысь сюресъёсты ӝутыны из кисьтазы, сое катокен волятыны кулэ вал. Техникаез арендае басьтэм понна 20 сюрс манет тырыны чаклазы, нош катокез ужатэм понна - 80 сюрс манет. Нош берло тодӥмы, катокез нимаз ужбергатӥсь дунтэк сётэм вылэм шуыса.Шор Постолысь азьвыл йырез Уголовной кодексысь 159-тӥ статьялэн 3-тӥ люкетэзъя (уж интыын пӧяськыса йыртэман) янгыше уськытӥзы. Табере со 200 сюрс манет штраф тырыны кулэ на.Юбер кышно Суредаз Ижболдин  